Kleinseun bly vir eers agter traliesJay Peters (25) word van moord, opsetlike saakbeskadiging en regsverydeling aangekla. (Foto: Mariska Nanni / Maroela Media) Die man wat daarvan beskuldig word dat hy sy ouma, Susanna Kilmister (68), verlede week op ŉ kleinhoewe vermoor het, het Donderdag vir die tweede keer vlugtig in die landdroshof in Mbombela, Mpumalanga, verskyn. Die 25-jarige Jay (JJ) Peters se borgtogaansoek sou Donderdag aangehoor word nadat hy aanvanklik gesê het hy gaan homself verdedig. Hy het tydens sy verskyning egter aangedui dat hy wél regshulp wil inwin, waarna die saak tot 16 Maart uitgestel is. Hy sal intussen in aanhouding bly. Susanna Kilmister (Foto: Verskaf) Peters word van moord, opsetlike saakbeskadiging en regsverydeling aangekla. Maroela Media het vroeër berig dat Peters en Kilmister die dag van haar dood ŉ hewige stryery gehad het. Dit is glo na aanleiding van dié woordewisseling dat Kilmister aangerand en dood is. Peters het by sy ouma gewoon en is dieselfde dag nog op die toneel in hegtenis geneem. Sy pa, ŉ sakeman in die omgewing, het deur die familie se woordvoerder, Albert Gryvenstein, aan Maroela Media gesê dat die familie kwaad, hartseer en baie teleurgesteld is. “Ons is Christene, so ek weet ons sal hom mettertyd vergewe. Die tyd is net nog nie reg nie,” het Peters se pa gesê. Sy naam word op versoek nie geplaas nie. Hy het ook nie self die hofverrigtinge bygewoon nie.